’n Intergalaktiese ster is ’n ster wat buite ’n sterrestelsel voorkom en nie deur swaartekrag aan ’n stelsel gebind word nie. Hoewel voorheen baie in sterrekundige sirkels daaroor gedebatteer is, word nou geglo hulle het in sterrestelsels ontstaan, maar is óf deur botsings tussen sterrestelsels óf as deel van ’n veelvoudige ster deur ’n swartkolk die ruimte ingewerp. Sulke swartkolke kom in die middel van baie sterrestelsels voor. Die algemene beskouing dat sterre net in sterrestelsels voorkom, is in 1997 verkeerd bewys met die ontdekking van ’n groot groep intergalaktiese sterre. Die eerste een wat ontdek is, was in die Virgo-sterrestelselswerm. Daar word nou geglo sowat ’n biljoen (miljoen miljoen) sulke sterre kom in dié swerm voor. Hulle is sowat 300 000 ligjare weg van die naaste sterrestelsel. Die manier waarop hierdie sterre vorm, is steeds ’n raaisel, maar verskeie geloofwaardige hipoteses is al voorgestel en deur astrofisici gepubliseer. Die algemeenste hipotese is dat die botsing tussen twee of meer sterrestelsels sommige sterre tot in die intergalaktiese ruimte kan skiet. Hoewel sterre meestal in sterrestelsels voorkom, kan hulle deur swaartekrag weggeskiet word wanneer sterrestelsels bots.